Magnesio

O magnesio (elemento quimico de simbolo: Mg, y numero atomico 12) ye un metal blanco brillant, d'aspecto parellán a lo de l'archent. Ye o uiteno elemento mas abundant en a naturaleza. A suya densidat ye 1,74 y por tanto a menor de toz os metals, fueras d'o litio y o berilio. Se funde a 650 °C y se volatiliza a 1.120 °C.

En aire seco se mantiene inalterable pero en presencia d'humedat se cubre d'una capa d'oxido que evita a oxidación posterior. Con o fuego s'enciende con una flama blanca muit viva.

Ye dúctil y maleable, y resulta imprescindible ta a fabricación d'aliacions licheras, muit útils ta l'aviación.

 Usos 
Os compuestos de magnesio, en primeras l'oxido de magnesio, son emplegatos mas que mas como material refractario en os furnos ta fabricar fierro y acero, metals no ferrosos, vidre, y cimento. L'oxido de magnesio chunto con atros components s'emplega tamién en l'agricultura, y en as industrias quimicas y d'a construcción. aliau con l'aluminio s'usa ta fabricar envases de lata. As aliacions de magnesio son usatas tamién en components estructurals d'os automobils y de maquinaria. Un uso d'iste metal ye tamién a eliminación d'os sulfuros en o fierro y l'acero.

Atros usos son:
 Aditivo en propelents convencionals.
 Obtención de fundición nodular (Fe-Si-Mg).
 Achent reductor en a obtención d'uranio y atros metals a partir d'as suyas sals.
 O hidroxido de magnesio(Mg(OH)2, tamién dito leit de magnesia), o cloruro de magnesio (MgCl2), o sulfato de magnesio (MgSO4, u sals Epsom) y o citrato s'emplegan en Medicina pa la fabricación de medecinas.
 O polvo de carbonato de magnesio (MgCO3) ye emplegato por os atletas, como chimnastas y debantadors de peso, ta amillorar l'adherencia d'os obchectos. Os escaladors lo fan servir ta amillorar l'adherencia d'as mans a la roca.
 Atros usos incluyen flaixes fotograficos, pirotecnia y bombas incendiarias.

 Rol biolochico 
O magnesio ye important ta a vida, tanto l'animal como a vechetal. A clorofila ye una substancia complexa de porfirina y magnesio que interviene en a fotosintesi.

Ye un elemento quimico esencial ta l'hombre; a mayor parti d'o magnesio se troba en os uesos y os suyos ions exercen papels d'importancia en l'actividat de muitas coenzimas y en reaccions que penden de l'ATP. Tamién exerce un papel estructural, o ión de Mg2+ tien una función estabilizadora d'a estructura de cadenas d'ADN y ARN.

En función d'o peso y l'altaria, a cantidat diaria recomendata ye de 300-350 mg, cantidat que puet obtener-se facilment ya que se troba en a mayoría d'os alimentos, estando as fuellas verdas d'as hortalicias especialment ricas en magnesio.

Contenito en magnesio de bel alimento;
 Espinayes (1/2 taza) = 80 mg (miligramos)
 Leit descremata (1 taza) = 40 mg

 Historia 
O nombre procede de magnesia, que en griego designaba una rechión de Tesalia. L'anglés Joseph Black, reconoixió o magnesio como un elemento quimico en 1755. En 1808 Sir Humphrey Davey obtenió metal puro por meyo d'electrolisi d'una mezcla de magnesia y Oxido de mercurio (II) (HgO)

 Abundancia y obtención 
O magnesio ye o seteno elemento mas abundant en a crosta terrestre, manimenos no se troba libre, encara que dentra en a composición de mas de 60 minerals, estando os mas importants industrialment os depositos de dolomía, magnesita, brueta, carnalita y olivina.

En os Estaus Unius o metal s'obtiene prencipalment por electrolisi d'o cloruro de magnesio (MgCl2), obtenito de saleras y de l'augua d'a mar, metodo que ya emplegaba Bunsen;

En o catodo: Mg2+ + 2 e- → Mg
En l'anodo: 2 Cl- → Cl2 (gas) + 2 e-

 Isotopos 
O magnesio-26 ye un isotopo estable que s'emplega en a datación cheolochica, igual que l'Al-26. En as inclusions ricas en calcio y aluminio (CAI en anglés) de bel meteorito, os obchectos mas antigos d'o sistema solar, s'han trobat cantidaz de Mg-26 mayors d'as asperatas que s'atribuyen a la desintegración de l'Al-26. Istos obchectos, cuan s'han desprendito en etapas primerencas d'a formación d'as planetas y asteroides no han pasato por os procesos cheolochicos que fan desapareixer as estructuras condriticas (formatas a partir d'as inclusions) y por tanto alzan información sobre a edat d'o sistema solar.

En os estudios se compararoron os ratios Mg-26/Mg-24 y Al-27/Mg-24, ta determinar asinas, de forma indirecta, a relación Al-26/A-27 d'a muestra inicial en o momento en que ista se deseparó d'as rechions de polvo d'a nebulosa presolar, a partir d'a que se formó o nuestro sistema solar.

 Precaucions 
O magnesio ye extremadament inflamable, mas que mas si ye polvorizato. Reacciona exotermicament y a escape en contacto con aire u augua por o que ha de manipoliar-se con precaución. O fuego, de producir-se, no s'habrá de mirar d'amortar con augua; nomás un extintor ta fuegos de tipo D (sodio, aluminio, reactivos,...) u sía extintors de polvo especifico u CO2.

 Referencias 

 Vinclos externos 

  webelements.com - magnesio
  environmentalchemistry.com - magnesio
  Dietary Magnesium

Categoría:Elementos quimicos
Categoría:Metals alcalinoterrios